Lögreglan á höfuðborgarsvæðinu hefur verið beðin um að sinna óformlegu eftirliti við hús borgarstjóra að nýju, samkvæmt heimildum fréttastofu. Það má rekja til þess að maður, sem liggur undir grun um að hafa skotið á skrifstofu Samfylkingarinnar og bíl borgarstjóra, hefur áreitt varaborgarfulltrúa Miðflokksins.
Fréttablaðið greindi frá því í morgun að lögregla hefði vaktað Ráðhús Reykjavíkur á meðan borgarstjórn fundaði á þriðjudag vegna áreitis mannsins í garð Baldurs Borgþórssonar, varaborgarfulltrúa Miðflokksins. Baldur staðfestir þetta í samtali við fréttastofu og segir að eftir skotárásina á bíl borgarstjóra hafi svona mál verið sett í ákveðið ferli. Hann vildi ekki tjá sig um áreitið sjálft en sagði það hafa verið þess eðlis að honum leist ekki á blikuna.
Eftir því sem fréttastofa kemst næst var borgarfulltrúum tilkynnt um málið áður en borgarstjórnarfundur hófst. Um kvöldmatarleytið var síðan boðað til aukafundar í forsætisnefnd þar sem greint var frá eðli áreitisins og hver stæði fyrir því.
Forseti borgarstjórnar bað þá borgarfulltrúa sem voru gangandi eða hjólandi að taka leigubíl heim. Alexandra Briem, forseti borgarstjórnar, vildi ekki tjá sig um málið í samtali við fréttastofu RÚV í morgun.
Heimildir fréttastofu herma að eftir þessa uppákomu hafi lögreglunni á höfuðborgarsvæðinu í gær borist beiðni um að taka upp að nýju óformlegt eftirlit með húsi borgarstjóra.
Maður sem talinn er hafa skotið á skrifstofu Samfylkingarinnar og bíl borgarstjóra hefur nú áreitt varaborgarfulltrúa Miðflokksins. Lögreglan hefur verið beðin um að hafa óformlegt eftirlit við hús borgarstjóra að nýju. 